CELEX: 32013D0312
Language: fi
Date: 2013-06-28 00:00:00
Title: 2013/312/EU: Eurooppa-neuvoston päätös, annettu 28 päivänä kesäkuuta 2013 , Euroopan parlamentin kokoonpanosta

29.6.2013   
            
            
               FI
            
            
               Euroopan unionin virallinen lehti
            
            
               L 181/57
            
         EUROOPPA-NEUVOSTON PÄÄTÖS,
   annettu 28 päivänä kesäkuuta 2013,
   Euroopan parlamentin kokoonpanosta
   (2013/312/EU)
   EUROOPPA-NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 14 artiklan 2 kohdan,
   ottaa huomioon siirtymämääräyksistä tehdyssä pöytäkirjassa N:o 36 olevan 2 artiklan 3 kohdan,
   ottaa huomioon Euroopan parlamentin aloitteen (1),
   ottaa huomioon Euroopan parlamentin hyväksynnän (2),
   sekä katsoo seuraavaa:
   
               (1)
            
            
               Siirtymämääräyksistä tehdyssä pöytäkirjassa N:o 36 olevan 2 artiklan 1 ja 2 kohdan voimassaolo päättyy vaalikauden 2009–2014 lopussa.
            
         
               (2)
            
            
               Kroatian tasavallan liittymisehdoista sekä Euroopan unionista tehdyn sopimuksen, Euroopan unionin toiminnasta tehdyn sopimuksen ja Euroopan atomienergiayhteisön perustamissopimuksen mukautuksista tehdyn asiakirjan 19 artiklan 1 kohdan voimassaolo päättyy vaalikauden 2009–2014 lopussa.
            
         
               (3)
            
            
               Pöytäkirjassa N:o 36 olevan 2 artiklan 3 kohdan määräyksiä on noudatettava viipymättä, ja tämän vuoksi on tehtävä Euroopan unionista tehdyn sopimuksen 14 artiklan 2 kohdan toisen alakohdan mukainen päätös, jotta jäsenvaltiot voivat toteuttaa hyvissä ajoin tarvittavat kansalliset toimenpiteet Euroopan parlamentin vaalien järjestämiseksi vaalikaudeksi 2014–2019.
            
         
               (4)
            
            
               Euroopan unionista tehdyn sopimuksen 14 artiklan 2 kohdan ensimmäisessä alakohdassa määrätään Euroopan parlamentin kokoonpanoa koskevat perusteet, joiden mukaan unionin kansalaisten edustajien kokonaismäärä on puhemiehen lisäksi enintään 750 jäsentä ja edustus on alenevasti suhteellinen siten, että vähimmäismäärä on kuusi jäsentä jäsenvaltiota kohden ja jäsenvaltio voi saada enintään 96 paikkaa.
            
         
               (5)
            
            
               Euroopan unionista tehdyn sopimuksen 10 artiklassa määrätään muun muassa, että unionin toiminta perustuu edustukselliseen demokratiaan, Euroopan parlamentti edustaa suoraan kansalaisia unionin tasolla, ja jäsenvaltiota edustaa neuvostossa hallitus, joka puolestaan on demokratian mukaisessa vastuussa kansalliselle parlamentilleen tai kansalaisilleen. Euroopan parlamentin kokoonpanoa koskevaa Euroopan unionista tehdyn sopimuksen 14 artiklan 2 kohtaa sovelletaan näin ollen perussopimuksissa vahvistettujen laajempien institutionaalisten järjestelyjen yhteydessä, joihin kuuluvat myös päätöksentekoa neuvostossa koskevat määräykset,
            
         ON HYVÄKSYNYT TÄMÄN PÄÄTÖKSEN:
   1 artikla
   Euroopan unionista tehdyn sopimuksen 14 artiklan 2 kohdan ensimmäisessä alakohdassa vahvistetun alenevan suhteellisuuden periaatteen mukaisesti sovelletaan seuraavia periaatteita:
   
               —
            
            
               Euroopan parlamentin paikkajaossa on käytettävä täysimääräisesti Euroopan unionista tehdyssä sopimuksessa määrättyjä vähimmäis- ja enimmäismääriä, jotta paikkajako eroaa mahdollisimman vähän jäsenvaltioiden väestömäärien jakautumisesta;
            
         
               —
            
            
               kunkin jäsenvaltion väkiluvun ja paikkojen määrän suhteen on ennen pyöristämistä kokonaislukuun vaihdeltava niiden väkiluvun perusteella siten, että väkiluvultaan suuremman jäsenvaltion jokainen Euroopan parlamentin jäsen edustaa useampia kansalaisia kuin väkiluvultaan pienemmän jäsenvaltion jokainen parlamentin jäsen, ja käänteisesti, että mitä suurempi jäsenvaltion väkiluku on, sitä suurempi oikeus sillä on suureen paikkamäärään.
            
         2 artikla
   Jäsenvaltioiden väkiluvun laskemisen suorittaa komissio (Eurostat) jäsenvaltioiden toimittamien tietojen pohjalta Euroopan parlamentin ja neuvoston asetuksessa vahvistetun menetelmän mukaisesti.
   3 artikla
   Jäsenvaltioissa valittujen Euroopan parlamentin edustajien määrät ovat 1 artiklan nojalla vaalikaudeksi 2014–2019 seuraavat:
   
               Belgia
            
            
               21
            
         
               Bulgaria
            
            
               17
            
         
               Tšekki
            
            
               21
            
         
               Tanska
            
            
               13
            
         
               Saksa
            
            
               96
            
         
               Viro
            
            
               6
            
         
               Irlanti
            
            
               11
            
         
               Kreikka
            
            
               21
            
         
               Espanja
            
            
               54
            
         
               Ranska
            
            
               74
            
         
               Kroatia
            
            
               11
            
         
               Italia
            
            
               73
            
         
               Kypros
            
            
               6
            
         
               Latvia
            
            
               8
            
         
               Liettua
            
            
               11
            
         
               Luxemburg
            
            
               6
            
         
               Unkari
            
            
               21
            
         
               Malta
            
            
               6
            
         
               Alankomaat
            
            
               26
            
         
               Itävalta
            
            
               18
            
         
               Puola
            
            
               51
            
         
               Portugali
            
            
               21
            
         
               Romania
            
            
               32
            
         
               Slovenia
            
            
               8
            
         
               Slovakia
            
            
               13
            
         
               Suomi
            
            
               13
            
         
               Ruotsi
            
            
               20
            
         
               Yhdistynyt kuningaskunta
            
            
               73
            
         4 artikla
   Tätä päätöstä tarkastellaan uudelleen riittävän hyvissä ajoin ennen vaalikauden 2019–2024 alkua Euroopan parlamentin ennen vuoden 2016 loppua esittämän aloitteen pohjalta sellaisen järjestelmän vahvistamiseksi, joka mahdollistaa tulevaisuudessa sen, että ennen uusia Euroopan parlamentin vaaleja paikat jaetaan jäsenvaltioiden kesken 1 artiklassa säädetyn alenevan suhteellisuuden periaatteen mukaisesti objektiivisesti, tasapuolisesti, kestävästi ja avoimesti siten, että otetaan huomioon jäsenvaltioiden määrän ja väestönkehityksen asianmukaisesti todetut muutokset ja noudatetaan perussopimuksissa määrättyä institutionaalisen järjestelmän kokonaistasapainoa.
   5 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
      Tehty Brysselissä 28 päivänä kesäkuuta 2013.
      
         
            Eurooppa-neuvoston puolesta
         
         
            Puheenjohtaja
         
         H. VAN ROMPUY
      
   
   
      (1)  Aloite hyväksytty 13. maaliskuuta 2013 (ei vielä julkaistu virallisessa lehdessä).
   
      (2)  Hyväksyntä annettu 12. kesäkuuta 2013 (ei vielä julkaistu virallisessa lehdessä).